Walbaum Antikva
Walbaum er en oprindeligt tysk antikvaskrift lanceret i 1803 af skriftstøberen Justus Erich Walbaum på inspiration af Bodonis og Didots populære nyklassisistiske antikvaer. Den er lidt splinklere og lidt bredere end forbillederne, og minusklerne har lavere x-højde. Til forskel fra Didots grundstreger er Walbaums i den oprindelige udgave reguleret ned til de små skriftgrader. Den finesse er sløjfet i støberiet Bertholds fotosatsversion fra 1975 og i den nuværende digitale version fra Monotype, hvor skriften kun findes i ét design, der kan moduleres digitalt.
Den lavere x-højde gør – sammen med de lidt bredere bogstaver – at skriften ikke behøver så stor skydning som Bodoni og Didot og derved bliver lettere læselig.
Både som maskinsats og som fotosats blev Berthold Antikva meget populær i Danmark. Specielt Bianco Lunos Bogtrykkeri benyttede den flittigt i 1940'erne og 1950'erne. Og som digital version blev skriften udbredt til de fleste trykkerier og havde i 1990'erne lidt af en opblomstring.